ציורי דיוקן בסגנון הקלאסי המוכר נפוצים בעיקר בצבעי שמן. טכניקה זו היא ידידותית ליוצר בגלל גמישות החומר, זמן הייבוש הארוך המאפשר שינויים ותוספות בקלות וכן האטימות ועמידות הצבע והקנווס, שמאפשרים עבודה איטית בשכבות. צבעי שמן מאפשרים עבודה מתמשכת ותיקונים אין ספור.לעומת זאת צבעי מים (אקווארל) הם צבעים עדינים שבדרך כלל נמשחים על נייר. המפגש בין הנייר ליסוד המים של הצבעים הוא כצפוי מאתגר; מצד אחד השימוש במים מחייב בעבודה עם הצבע, שליטה בגוון ועבודה בשכבות דקות, מאידך הנייר אינו סובלני לכמויות מים רבות וגם אם עובדים עם נייר ייעודי עבה במיוחד יש גבול ליכולת הספיגה שלו ולכן גם מספר התיקונים מוגבל מאוד. צבעי המים דורשים מיומנות גבוהה, הן בשליטה בתנועת המים על הנייר, הן בעבודה עם השכבות השקופות, התמרון בין הצבעים בין מיזוג להפרדה והשגחה קפדנית על הכתמים על הדף, מאחר וצבעי המים ממשיכים לעבוד עוד מספר רגעים לאחר שפגשו את הנייר ויש ללמוד ולשלוט בתנועתם, גבולותיהם ורווייתם.
אמן מנוסה יפתח דרך לתמרן בין המים לנייר, המהווים יסודות חומר מנוגדים, אשר יש לאלצם לשתף פעולה. אמן כזה הוא סנדרו ליברמן (1923- 1977) אשר יצר את דיוקנו של הסופר ש"י עגנון בצבעי מים (51X66 ס"מ). הציור נעשה בצבע אחד בלבד: שחור. האמן תימרן במומחיות עם המים על מנת ליצור את גווני הביניים הרבים, ההצללות וגבולות הפרטים. האור הוא למעשה הנייר עצמו, חשוף במקומות המדוייקים וחף מצבע.
האמן מציג לפנינו תימרון עילאי בין הנייר והמים.הציור מציג את הסופר הבא בימים. באמצעות מינימום כתמים וקווים על הדף יוצר האמן דיוקן מרשים, ריאליסטי ומלא הבעה. על אף העבודה הכתמית, המעט אימפרסיוניסטית והמסגרת המתפיידת, ניתן להבחין בגילו של הסופר ובפעולתו: הוא מרכין ראשו אל ספר. הספר מיוצג במינימליזם נפלא, קו אחד כהה מפותל כמוטת כנפי ציפור, תחתיו מסתיים הציור בלובן הדף ומעליו צללית של דפי הספר. הבעתו ההגותית של הסופר מתוארת באמצעות עבודת הכתמה והרטבה של הדף, כתמים כהים מרוכזים סביב עיניו, גבותיו ואפו ומפסלים את דמותו הפיזית, כתמי אור עשויים מלאכת מחשבת מעטרים את מצחו, מתחת עיניו ובחלק התחתון בפניו ובכך נותנים לנו תיאור אופי. כה מעט קווים, כה הרבה הבעה. בכתמים גדולים ומתפיידים נותן האמן פרטים על אורח חייו ומעמדו של הסופר: כיפה לראשו, ז'קט ועניבה, ספר תוחם את הדמות בבסיסה. הקסם בציור הזה עולה מתוך השימוש הרגיש בצבע המים הכהה, הרוקד בעוצמה על הנייר ומותיר לו מקום להפציע בלובנו, כמו מאפשר תנועה של אוויר בעיצוב הדמות. אותה אווריריות ניתן להבין גם כרוחניות בדמות הסופר. בדרך זו מותאם החומר אל הנושא.
להזמנת ציור דיוקן לפי צילום בצבעי מים לחצו כאן.